དེ་བས་ད་ལྟའི་བོད་ཀྱི་གླུ་བ་མང་ཆེ་བས་གླུ་ཡི་ཆེད་དུ་གླུ་ལེན་པ་ལས་མི་རིགས་ཀྱི་ཆེད་དུ་གླུ་ལེན་ཐུབ་ཀྱིན་མེད་ལ།རང་གི་ཆེད་དུ་གླུ་ལེན་པ་ལས་རིག་གནས་ཀྱི་ཆེད་དུ་གླུ་ལེན་ཐུབ་པ་མེད་པ་ནི་བོད་ཀྱི་གླུ་གཞས་ལ་སློབ་གསོའི་ནུས་པ་མི་འབྱུང་བའི་རྒྱུ་རྐྱེན་ཉག་གཅིག་རེད།དེ་ནི་གླུ་ཡི་བློ་སྦྱོང་དམན་པའི་རྐྱེན་གྱིས་ཡིན་ལ།གླུ་དང་མི་རིགས་དང་མི་རིགས་ཀྱི་རིག་གནས་བར་གྱི་འབྲེལ་བ་ལ་ངོས་ཟིན་ཟབ་མོ་ཞིག་མེད་པའི་རྐྱེན་གྱིས་ཀྱང་རེད།ད་ལྟའི་གླུ་བ་མང་ཆེ་བ་ནི་སྐད་ངག་ཙམ་གྱིས་གླུ་ལེན་པའི་གླུ་བ་ཡིན་པས་གཅིག་ཏུ་མི་རིགས་ཀྱི་རིག་གནས་ལ་ཆ་རྒྱུས་ཆུང་བས་རང་ཉིད་ཀྱི་མི་རིགས་ཀྱི་བརྩེ་བ་དང་གང་ཞིག་ཏུ་འཁོར་དགོས་པ་མི་ཤེས་པ་དང༌།གཉིས་སུ་བསམ་བློའི་འཁོར་རྒྱ་དོག་པས་ཆེ་ས་ནས་གླུ་ཡི་དོན་སྙིང་དེ་མི་རིགས་ཀྱི་ངོས་ནས་འདང་རྒྱག་མི་ཐུབ་པ་དང༌།གསུམ་དུ་གླུ་དེ་གཞན་ལ་གང་སྙན་སྙན་དུ་གཏོང་ནས་འགྲིག་པར་བསམ་པ་ལས་གླུ་དེ་མེ་ལྕེ་གསོན་པོ་ཞིག་ཏུ་བཟུང་ནས་ཉན་མཁན་གྱི་བྱང་ཁོག་ནས་གངས་སེང་གི་ངར་སྐད་བཞིན་དུ་འབར་རྒྱུ་ཡོད་མེད་ལ་བསམ་བློ་མ་བཏང་བ།བཞི་ན་རང་གི་ཚིག་རྩོམ་མི་ཤེས་ལ་དབྱངས་ཀྱང་སྦྱོར་མི་ཤེས་པས་རང་གི་མགྲིན་པས་གཞན་གྱི་སྙིང་གི་སྐད་ཆ་གཞན་གྱི་སེམས་ནས་ཐོན་པའི་དབྱངས་ལས་ལེན་དགོས་པས།གསོན་ཞིང་འབར་བའི་གདངས་དང༌།འཕྱོ་ཞིང་ལྡིང་བའི་སེམས།སྙན་ཞིང་དུང་བའི་ངག་རྣམས་གཞི་གཅིག་ཏུ་འདྲེས་མ་ཐུབ་པ་རེད།